ગુજરાતમાં ૫૦% સિંચાઈએ કૂવા અને ટ્યૂબવેલો પર આધારિત છે ત્યારે વીજળીની ઉપલબ્ધિ એ સિંચાઈ માટેના આંતરમાળખાનો ભાગ બને છે. વીજળીની ઉપલબ્ધિએ સિંચાઈ ક્ષમતા વધારી કૃષિ ઉત્પાદનમાં મદદરૂપ બને છે. આ સંદર્ભમાં જોઈએ તો વર્ષ ૨૦૧૦-૧૧માં વીજવપરાશનું પ્રમાણ કૃષિક્ષેત્રે ૧૩૨૮૫ મિલિયન યુનિટ હતું, જે વધી ૨૦૧૫-૧૬માં ૧૭૫૩૧ મિલિયન યુનિટ થયું હતું, જે દર્શાવે છે કે કૃષિવિકાસ સંદર્ભે સરકાર ઊર્જા સંદર્ભિત માળખું મજબૂત કરી રહી છે. વિશેષમાં સરકાર પ્રદૂષણ રહિત સોલાર ઊર્જા થકી સિંચાઈ સુવિધા વિકસાવવા માટે પણ પ્રોત્સાહન આપી રહી છે. સમગ્ર રીતે કહીએ તો કૃષિક્ષેત્રે વીજ વપરાશ વધી રહ્યો છે જે વધતી સિંચાઈનો પણ નિર્દેશ કરે છે. જે કૃષિવિકાસ માટે લાંબા ગાળાનો હકારાત્મક નિર્દેશક છે.